Allan Heines kontrakt som cheftræner for Aalborg DH udløber til nytår. En kontrakt han har valgt ikke at forlænge. Derfor har klubben nu udpeget den 27-årige assistenttræner, Robert Gertsen som ny cheftræner for klubben. Dermed forfremmes Robert Gertsen, der har været assistenttræner siden begyndelsen af 2012, hvor han overtog jobbet efter Karen Brødsgaard. - Da først buddet kom, var jeg slet ikke i tvivl. Det bliver en kæmpe udfordring, siger Robert Gertsen til TV2/NORD. Robert Gertsen fastslår, at der spillemæssigt ikke vil ske de helt store ændringer, da han har tænkt sig at fortsætte nogle af de ting som han og Allan Heine har startet sammen - blandt andet at klubben skal skabe, uddanne så at sige, sine egne spillere. - Jeg glæder mig rigtig meget til at se om den tråd som Allan og jeg har startet kan videreføres, så vi kan sikre os også at spille i ligaen næste år, siger Robert Gertsen. Spillerne fik besked ved træningen klokken 18 torsdag aften.

Opsummering:
Robert Gertsen har været assistenttræner i Aalborg DH siden begyndelsen af 2012, men overtager nu cheftrænerstolen efter Allan Heine.